Επίδραση της αλκοόλης στον ανθρώπινο οργανισμό
Η αλκοόλη είναι ένα κατασταλτικό του κεντρικού νευρικού συστήματος. Ο βαθμός δυσλειτουργίας του κεντρικού νευρικού συστήματος είναι ευθέως ανάλογος της συγκέντρωσης της αλκοόλης στο αίμα. Κατά την πρόσληψή της από το στόμα η αλκοόλη περνά από το στομάχι στο λεπτό έντερο, όπου απορροφάται ταχύτατα από το αίμα και κατανέμεται σε όλο το σώμα. Έτσι, η αλκοόλη δρα στο κεντρικό νευρικό σύστημα άμεσα, ακόμα και αν προσληφθεί σε μικρές ποσότητες. Καθώς η πρόσληψη και συνεπώς η συγκέντρωση της αλκοόλης στο αίμα ενός ατόμου αυξάνεται, οι αντιδράσεις του σε ερεθίσματα του περιβάλλοντος επιβραδύνονται σημαντικά, η ομιλία γίνεται συγκεχυμένη και η ευστάθεια στο βάδισμα μειώνεται. Σε συγκεντρώσεις αλκοόλης στο αίμα της τάξης των 0.35 g / 100 mL το άτομο μπορεί να πέσει σε κώμα ή ακόμη και να πεθάνει.
Επιπτώσεις της αλκοόλης στον ανθρώπινο οργανισμό
Συγκέντρωση (g / 100 mL) | Κατάσταση | Συμπτώματα
0.01 – 0.05 | Φυσιολογική | Κανονική συμπεριφορά
0.03 – 0.12 | Ευφορία | Σχετική ευφορία, κοινωνικότητα, πολυλογία, αυξημένη αυτοπεποίθηση, μειωμένες αναστολές, ελάττωση της προσοχής, της κρίσης και του αυτοελέγχου, έναρξη συναισθηματικών και κινητικών δυσλειτουργιών, ελάττωση της επιδεξιότητας σε λεπτούς χειρισμούς.
0.09 – 0.25 | Διέγερση | Συναισθηματική αστάθεια, απώλεια κριτικής σκέψης, δυσλειτουργία μνήμης, αντίληψης και κατανόησης. Μειωμένη δυνατότητα αντιδράσεων και αυξημένοι χρόνοι αντίδρασης σε ερεθίσματα. Μείωση της οξύτητας της όρασης και της περιφερειακής όρασης. Συναισθηματική και κινητική αστάθεια. Υπνηλία.
0.18 – 0.30 | Σύγχυση | Έλλειψη προσανατολισμού. Συναισθηματική σύγχυση. Ζάλη. Εκδήλωση ακραίων συναισθηματικών καταστάσεων. Διαταραχές της όρασης και της αντίληψης των χρωμάτων, των σχημάτων, της κίνησης και των διαστάσεων. Πόνοι. Αποσυντονισμός των μυών. Τρίκλισμα. Τραύλισμα. Απάθεια. Λήθαργος.
0.25 – 0.40 | Αναισθησία | Ατονία. Σχεδόν ολική απώλεια κινητικών λειτουργιών. Δραστική μείωση αντιδράσεων. Ανικανότητα στήριξης και βαδίσματος. Εμετός. Ακράτεια. Διαταραχές θερμοκρασίας σώματος. Ύπνος ή αναισθησία.
0.35 – 0.50 | Κώμα | Πλήρης αναισθησία. Απώλεια αντίδρασης. Ακράτεια. Επιβράδυνση κυκλοφορίας αίματος και αναπνοής. Πιθανός θάνατος.
> 0.45 | Θάνατος | Θάνατος από αναπνευστική ανεπάρκεια.
Επίδραση φύλου και ηλικίας Γενικά, αλλά όχι σε όλες τις περιπτώσεις, το σώμα των γυναικών έχει μεγαλύτερο ποσοστό λίπους και μικρότερο ποσοστό νερού από τους άνδρες, όπως φαίνεται στον ακόλουθο πίνακα. Έτσι, η πρόσληψη ίσης ποσότητας αλκοόλης έχει σαν αποτέλεσμα μικρότερη συγκέντρωσή της στο αίμα ενός άνδρα σε σχέση με μια γυναίκα, αν βέβαια έχουν το ίδιο σωματικό βάρος και ηλικία.
Ποσοστό νερού στο σώμα ανάλογα με το φύλο και την ηλικία
Ηλικία σε έτη | Άνδρες | Γυναίκες
18 - 60 | 61 % | 52 %
> 60 | 51% | 46 %
Μ.Ο. | 58 % | 49 %
Επίδραση φαρμάκων Μερικά φάρμακα ενισχύουν την επίδραση της αλκοόλης στον οργανισμό και η κατανάλωση αλκοόλης πρέπει να αποφεύγεται κατά τη διάρκεια της θεραπείας με αυτά. Ανοχή Υπάρχουν δύο περιπτώσεις αυξημένης ανοχής στην αλκοόλη, δηλαδή μείωσης της επίδρασης στον οργανισμό μετά από παρατεταμένη και συχνή κατανάλωσής της. Κατ’ αρχήν τα άτομα που πίνουν συχνά παρουσιάζουν μεγαλύτερους ρυθμούς μεταβολισμού της αλκοόλης και συνεπώς μικρότερη διάρκεια των συμπτωμάτων στον οργανισμό (μεταβολική ανοχή). Επίσης υπάρχει και η (λειτουργική ανοχή) κατά την οποίαν αλλάζει η ευαισθησία στην αλκοόλη συγκεκριμένων οργάνων.